CELEX: 32021D1101
Language: da
Date: 2021-05-20 00:00:00
Title: Rådets afgørelse (EU) 2021/1101 af 20. maj 2021 om den holdning, der skal indtages på Den Europæiske Unions vegne på Verdenssundhedsforsamlingens 74. samling

6.7.2021   
               
               
                  DA
               
               
                  Den Europæiske Unions Tidende
               
               
                  L 238/79
               
            
         RÅDETS AFGØRELSE (EU) 2021/1101
         af 20. maj 2021
         om den holdning, der skal indtages på Den Europæiske Unions vegne på Verdenssundhedsforsamlingens 74. samling
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 168, stk. 5, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Artikel 21, stk. 1, andet afsnit, i traktaten om Den Europæiske Union fastslår, at Unionen skal bestræbe sig på at udvikle forbindelser og skabe partnerskaber med tredjelande samt internationale, regionale eller globale organisationer, der er enige i de principper, der er omhandlet i artikel 21, stk. 1, første afsnit. Det er ligeledes fastsat i nævnte andet afsnit, at Unionen skal fremme multilaterale løsninger på fælles problemer, især inden for De Forenede Nationers rammer.
                  
               
                     (2)
                  
                  
                     I henhold til artikel 168, stk. 3, i traktaten om Den Europæiske Unions funktionsmåde (TEUF) skal Unionen og medlemsstaterne fremme samarbejdet med tredjelande og med de internationale organisationer, der beskæftiger sig med folkesundhed.
                  
               
                     (3)
                  
                  
                     Statutterne for Verdenssundhedsorganisationen (»aftalen«) trådte i kraft den 7. april 1948.
                  
               
                     (4)
                  
                  
                     I henhold til aftalens artikel 60 kan Verdenssundhedsforsamlingen træffe beslutninger med et flertal af de tilstedeværende og stemmeafgivende medlemmer af Verdenssundhedsorganisationen (WHO).
                  
               
                     (5)
                  
                  
                     Verdenssundhedsforsamlingen skal på sit 74. møde, der starter den 24. maj 2021, vedtage en beslutning om at fastlægge et mellemstatsligt møde med henblik på at udarbejde og forhandle en WHO-rammekonvention om pandemiberedskab og -indsats.
                  
               
                     (6)
                  
                  
                     Den holdning, der skal indtages på Unionens vegne i Verdenssundhedsforsamlingen, bør fastlægges, da Verdenssundhedsforsamlingens beslutning vil fastlægge Unionens evne til sammen med medlemsstaterne at deltage i udarbejdelsen og forhandlingen af en WHO-rammekonvention om pandemiberedskab og -indsats og til potentielt at blive part heri som en regional organisation for økonomisk integration.
                  
               
                     (7)
                  
                  
                     Unionens deltagelse i udarbejdelsen og forhandlingen af en WHO-rammekonvention om pandemiberedskab og -indsats og dens eventuelle tiltrædelse af konventionen i tillæg til EU-medlemsstaternes tiltrædelse vil bidrage til at øge det internationale samarbejde som reaktion på pandemier inden for FN-systemet.
                  
               
                     (8)
                  
                  
                     I overensstemmelse med artikel 168, stk. 7, i TEUF bør medlemsstaternes ansvar for udformningen af deres sundhedspolitik samt for organisation og levering af sundhedstjenesteydelser og behandling på sundhedsområdet respekteres under hele forhandlingsprocessen.
                  
               
                     (9)
                  
                  
                     Unionens holdning skal udtrykkes af de EU-medlemsstater, der er medlem af Verdenssundhedsorganisationen —
                  
               VEDTAGET DENNE AFGØRELSE:
         
            Artikel 1
            Følgende holdning skal indtages på Unionens vegne på den 74. samling i Verdenssundhedsforsamlingen:
            Den Europæiske Union støtter fastlæggelsen af en WHO-proces vedrørende en ny rammekonvention om pandemiberedskab og -indsats og skal inden for Unionens kompetence have mulighed for at deltage som kontraherende part i en sådan traktat.
            Verdenssundhedsforsamlingens beslutning om de proceduremæssige aspekter af forhandlingerne skal gøre det muligt for Unionen at deltage i forhandlingsprocessen i forbindelse med spørgsmål, der henhører under Unionens kompetence, med henblik på Unionens eventuelle tiltrædelse af konventionen som en regional organisation for økonomisk integration.
            En sådan deltagelse bør opnås ved at indføje specifikke henvisninger i beslutningens brødtekst, der præciserer, at ethvert mellemstatsligt organ, der er nedsat til at udarbejde og forhandle konventionen, skal være åbent for deltagelse af regionale organisationer for økonomisk integration.
         
         
            Artikel 2
            Den holdning, der er omhandlet i artikel 1, udtrykkes af de EU-medlemsstater, der er medlemmer af Verdenssundhedsorganisationen, og som handler i fællesskab på Unionens vegne.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 20. maj 2021.
            
               
                  På Rådets vegne
               
               A. SANTOS SILVA
               
                  Formand